హోం మంత్రిత్వ శాఖ
భారత రాష్ట్రపతి ద్రౌపది ముర్ము పౌర సత్కారం కింద వివిధ రంగాల్లో విశేష కృషి చేసినందుకుగాను పద్మ పురస్కారాలు ప్రదానం చేశారు. ఈ మేరకు ఆంధ్రప్రదేశ్కు చెందిన డాక్టర్ సంకురాత్రి చంద్రశేఖర్ , శ్రీ చింతలపాటి వెంకటపతి రాజు,
శ్రీ కోట సచ్చిదానందశాస్త్రి లకు పద్మశ్రీ పురస్కారం అందజేశారు. అలాగే విద్య-సాహిత్య రంగాల్లో ప్రొఫెసర్ ప్రకాష్ చంద్ర సూద్కు పద్మశీ అవార్డు ప్రదానం చేశారు.
భారత రాష్ట్రపతి శ్రీమతి ద్రౌపది ముర్ము ఇవాళ ఇక్కడ నిర్వహించిన పౌర పురస్కార ప్రదాన కార్యక్రమంలో భాగంగా వివిధ రంగాల్లో విశేష కృషిచేసిన అవార్డు విజేతలకు పురస్కారం అందజేశారు. ఈ మేరకు ఆంధ్రప్రదేశ్కు చెందిన డాక్టర్ సంకురాత్రి చంద్రశేఖర్ , శ్రీ చింతలపాటి వెంకటపతి రాజు, శ్రీ కోట సచ్చిదానందశాస్త్రి  ఆమె చేతుల మీదుగా పద్మశ్రీ పురస్కారం అందుకున్నారు. అలాగే విద్య-సాహిత్య రంగాల్లో విశేష కృషికిగాను ప్రొఫెసర్ ప్రకాష్ చంద్రసూద్కు పద్మశ్రీ పురస్కారం ప్రదానం చేశారు.
పురస్కార గ్రహీతల జీవిత విశేషాలు.. ఆయా రంగాల్లో వారి కృషిపై సంగ్రహావలోకనం:
- డాక్టర్ సంకురాత్రి చంద్రశేఖర్ సామాజిక సేవలో పద్మశ్రీ పురస్కా ప్రదానం.
డాక్టర్ సంకురాత్రి చంద్రశేఖర్ ప్రముఖ సంఘ సేవకులు. ఆయన ‘సంకురాత్రి ఫౌండేషన్’ నిర్వాహక ధర్మకర్తగా వ్యవహరిస్తున్నారు. అలాగే మంజరి సంకురాత్రి స్మారక ఫౌండేషన్ అధ్యక్షులుగా, శారదా విద్యాలయం కరెస్పాండెంట్గా, శ్రీ కిరణ్ ఇన్స్టిట్యూట్ ఆఫ్ ఆప్తాల్మాలజీ మేనేజింగ్ డైరెక్టర్గానూ బాధ్యతలు నిర్వర్తిస్తున్నారు.
డాక్టర్ సంకురాత్రి చంద్రశేఖర్ 1943 నవంబరు 20వ తేదీన జన్మించారు. ఆంధ్ర విశ్వవిద్యాలయం నుంచి జంతుశాస్త్రం లో ఎం.ఎస్సి., కెనడాలోని మెమోరియల్ యూనివర్సిటీ ఆఫ్ న్యూఫౌండ్ల్యాండ్ నుంచి బయాలజీలో ఎం.ఎస్., ఎడ్మాంటన్లోని యూనివర్సిటీ ఆఫ్ ఆల్బెర్టా నుంచి పిహచ్.డి., పట్టాలు అందుకున్నారు. ఆ తర్వాత ఆయన కెనడాలోనే 13 సంవత్సరాలు వివిధ హోదాలలో పనిచేశారు. అనంతరం భారతదేశంలో మానవతా దృక్పథంతో సేవలందించడం కోసం 1988లో మాతృభూమికి చేరుకున్నారు.
ఐర్లాండ్ తీరంలో 1985 జూన్ 23న ఎయిరిండియా విమానం-182 పేలిపోయిన దుర్ఘటనలో ప్రాణాలు కోల్పోయిన తన సతీమణి, ఇద్దరు పిల్లల స్మారకార్థం ‘సంకురాత్రి ఫౌండేషన్’ ఏర్పాటు చేశారు. గ్రామీణ పేదలు, అణగారిన వర్గాల జీవన నాణ్యత మెరుగు లక్ష్యంగా ఈ ఫౌండేషన్ను స్థాపించారు. ఈ దిశగా కాకినాడలో కొన్ని సుస్థిర ప్రగతి పథకాలకు డాక్టర్ సంకురాత్రి శ్రీకారం చుట్టారు. ఈ ప్రాజెక్టుల నిర్వహణ, బాలల విద్య, నాణ్యమైన కంటి సంరక్షణ, ప్రకృతి విపత్తుల సమయంలో అత్యవసర సహాయ చర్యలు చేపట్టడం వంటి కార్యకలాపాల కోసం 1988 నుంచి ఆయన కాకినాడలో ఉంటున్నారు. ఇప్పటిదాకా ఆయన 5,000 మంది గ్రామీణ విద్యార్థులకు చదువుసంధ్యలు చెప్పించారు. అలాగే 37 లక్షల మందికిపైగా ప్రజలకు కంటి సంరక్షణ సేవలు అందించారు. అంతేకాకుండా 3,25,000 కంటి శస్త్రచికిత్సలు కూడా చేశారు.
డాక్టర్ సంకురాత్రి చంద్రశేఖర్ నిస్వార్థ మానవతా సేవలకు తగిన గుర్తింపుతోపాటు అనేక పురస్కారాలు లభించాయి. ఈ మేరకు 2005లో “ఎ రే ఆఫ్ లైట్” పేరిట ఓ గంట నిడివితో రూపొందిన డాక్యుమెంటరీ చిత్రాన్ని కెనడా ప్రసార సంస్థ ప్రసారం చేసింది; అనంతరం 2008లో ‘ఈటీవీ-2’ చానల్ ఆయన జీవిత విశేషాలపై ‘మార్గదర్శి’ కార్యక్రమం ప్రసారం చేసింది. అలాగే ‘మా టీవీ’ 2011లో “వెలుగు-వెలిగించు” కార్యక్రమం ప్రసారం చేసింది. మరోవైపు విశిష్ట సేవలందించిన ఆయనను ఎన్నో పురస్కారాలు వరించాయి. ఆ మేరకు ‘సిఎన్ఎన్ ఇంటర్నేషనల్’ 2008లో “సీఎన్ఎన్ హీరో” అవార్డుతో సత్కరించింది. ఈ పురస్కారానికి ఎంపికైన తొలి భారతీయుడు ఆయనే కావడం గమనార్హం. కెనడాలోని ఎడ్మాంటన్లో 1998లో నిర్వహించిన ‘వరల్డ్ వలంటీర్ కాన్ఫరెన్స్’లో పాల్గొనేందుకు ఆయనను ఆహ్వానించారు. కెనడాకు గర్వకారణంగా నిలిచేలా తమతమ రంగాల్లో విశేష కృషిచేసిన ఆరుగురిలో ఒకరుగా 2009లో ఆయన గుర్తింపు పొందారు. అటుపైన మానవాళికి చేసిన అసమాన సేవలకు గుర్తింపుగా కెనడాలోని అంటేరియో ప్రభుత్వం 2010లో ‘ధ్రువీకరణ పత్రం’ అందజేసింది. కెనడాలోని మెమోరియల్ యూనివర్సిటీ ఆఫ్ న్యూఫౌండ్ల్యాండ్ 2012లో “డాక్టర్ ఆఫ్ లాస్” పట్టాతో ఆయనను సత్కరించింది. ఇక 2013లో ఇండో-కెనెడా చాంబర్ ఆఫ్ కామర్స్ వారు “హ్యుమానిటేరియన్ ఆఫ్ ది ఇయర్” పురస్కారం ప్రదానం చేశారు. అణగారిన వర్గాలకు అంకితభావం, కరుణతో సౌలభ్య-సమాన నేత్ర వైద్య సేవలందించినందుకుగాను 2016లో కెనడా ఆప్తాల్మాజికల్ సొసైటీ ఆయనను “అవుట్స్టాండింగ్ హ్యుమానిటేరియన్ సర్వీస్” పురస్కారంతో గౌరవించింది.
భారతదేశంలోనూ డాక్టర్ సంకురాత్రి చంద్రశేఖర్ పలు సత్కారాలు అందుకున్నారు. ఈ మేరకు 2002, 2003 సంవత్సరాల్లో గరిష్ఠ సంఖ్యలో కేటరాక్ట్ శస్త్రచికిత్సలు చేసినందుకుగాను ఆంధ్రప్రదేశ్ ప్రభుత్వం ‘అత్యుత్తమ స్వచ్ఛంద సంస్థ’ పురస్కారం ప్రదానం చేసింది. రోటరీ ఇంటర్నేషనల్ సంస్థ 2004లో “సర్వీస్ అబౌ సెల్ఫ్ అవార్డ్” అందజేసింది. ఆ తర్వాత 2012లో ‘అసోచామ్’ నుంచి “సోషల్ ఇన్నొవేషన్ ఎక్సలెన్స్ అవార్డు'’, 2013లో ‘సీఎన్ఎన్ - ఐబీఎన్’ నుంచి “సీనియర్ సిటిజెన్” అవార్డు అందుకున్నారు. అనంతరం 2019లో భారత ఉప-రాష్ట్రపతి శ్రీ వెంకయ్యనాయుడు చేతులమీదుగా “పేదలు-అణగారిన వర్గాలకు అందించిన సేవలపై గుర్తింపు పత్రం” స్వీకరించారు.